**1. számú melléklet**

**Budapest Főváros VII. kerület Önkormányzatának**

**Képviselő-testülete**

**2011. évi közmeghallgatás**

**F O R G A T Ó K Ö N Y V E**

A helyi önkormányzatokról szóló többször módosított 1990. évi LXV. törvény 13. §-a kimondja, hogy „a képviselő-testület évente legalább egyszer előre meghirdetett közmeghallgatást tart, amelyen az állampolgárok és a helyben érdekelt szervezetek képviselői közérdekű kérdést és javaslatot tehetnek.”

A törvény a közmeghallgatás intézményesítésével biztosítja azt a lehetőséget a választópolgároknak és a helyben érdekelt szervezeteknek, hogy közérdekű kérdést és javaslatot intézhessenek a Képviselő-testülethez.

Budapest Főváros VII. kerület Erzsébetváros Önkormányzat 15/2011.(10.15.) számú Polgármesteri és Jegyzői együttes intézkedése szabályozza a közmeghallgatást.

**1.** **A közmeghallgatás időpontja**

2011. december 8. (csütörtök) 17 óra

**2. A közmeghallgatás helyszíne**

Erzsébetvárosi Közösségi Ház

Budapest VII. kerület Wesselényi utca 17.

**3. Előkészítés**

A közmeghallgatásról az érintetteket a meghallgatást megelőzően legalább 10 nappal a helyben szokásos módon és a tömegkommunikáció útján értesíteni kell.

**3.1**. A közmeghallgatás helyéről és idejéről szóló tájékoztatást meg kell jelentetni az Erzsébetváros című lapban, Erzsébetváros honlapján és közzé kell tenni az Erzsébetvárosi TV-ben.

**Felelős**: dr. Gotthard Gábor jegyző

**Határidő:** a közmeghallgatást megelőző 10 nappal megjelenő utolsó szám

**3.2.** Az Erzsébetvárosi Közösségi Házban és a Polgármesteri Hivatal hirdetőtábláin plakátot kell kifüggeszteni a közmeghallgatásról.

**Felelős:** dr. Gotthard Gábor jegyző

**Határidő:** a közmeghallgatást megelőző 10 nappal

**3.3**. Biztosítani kell a közmeghallgatás helyszínének előkészítését, valamint a lebonyolításához szükséges technikai feltételeket (terem, berendezés, hangosítás, hangfelvétel, jegyzőkönyvezés, stb.).

**Felelős:** dr. Gotthard Gábor jegyző

**Határidő:** a közmeghallgatást megelőző nap

**3.4.** A közmeghallgatás szervezettebbé tétele érdekében az állampolgárok, illetve a helyben érdekelt szervezetek a téma rövid megjelölésével 2011. november 25-én 12 óráig tehetnek fel kérdést a [jegyzoi@erzsebetvaros.hu](mailto:jegyzoi@erzsebetvaros.hu) e-mail címen, vagy félfogadási időben személyesen a Polgármesteri Hivatal Ügyfélszolgálati Irodáin (Budapest, VII. ker. Erzsébet krt. 6. és Garay u. 5.), illetve az Ügyfélszolgálati Iroda „Közmeghallgatás” megnevezésű postaládáiba lehetőség van bedobni a közérdekű kérdéseket, észrevételeket.

Az Ügyfélszolgálati Iroda köteles feljegyezni a javaslattevő nevét, lakcímét, a téma rövid megjelölését, a bejelentés idejét.

Az Iroda munkatársai kötelesek a beérkezett kérdéseket a Jegyzői Irodára továbbítani.

**Felelős:** dr. Gotthard Gábor jegyző

**Határidő:** folyamatos

**3.5.** A beérkezett kérdéseket a Jegyzői Iroda a témák szerinti 1-1 példány megküldésével továbbítja:

– a tisztségviselőknek,

– az érintett bizottságok vezetőinek,

– a bejelentő lakcíme szerinti egyéni képviselőnek,

– az érintett iroda vezetőjének.

A felsoroltak véleményüket, illetve válaszukat folyamatosan, de legkésőbb 2011. december 1-jén 16 óráig írásban kell, hogy eljuttassák a Jegyzői Irodára.

* 1. A résztvevők és meghívottak köre.

A közmeghallgatásra a meghívottak köre megegyezik a Képviselő-testületi ülésre meghívandók körével.

A Polgármesteri Hivatal munkatársai közül a közmeghallgatáson történő megjelenés az alábbi munkatársak részére kötelező:

– irodavezetők,

– akinek a meghívását a polgármester és a jegyző indokoltnak tartja.

**Felelős**: dr. Gotthard Gábor jegyző

**Határidő:** a meghívók kézbesítésére és kiküldésére a közmeghallgatást megelőző 5 nappal

**4. A Közmeghallgatás menete**

**4.1**. A közmeghallgatás megnyitása után a Polgármester bemutatja a tisztségviselőket, a bizottságok vezetőit és a tanácsnokokat, majd tájékoztatást tart Képviselő-testület eddig végzett munkájáról, terveiről.

**4.2.** A tájékoztató után az előre bejelentkezett állampolgárok által felvetett közérdekű kérdések, javaslatok, feltevések rövid, tömör szóbeli megtételére kerül sor.

A felszólalások, kérdések, javaslatok, hozzászólások időtartama nem lehet több 3 percnél. Ennek betartására az elnök a felszólalót figyelmezteti, további 1 perc eltelte után megvonja a szót. Szintén megvonható a szó, ha a felszólalás tartalma egyértelműen nem közérdekű, vagy személyeskedő.

**4.3**. A felszólalásokra az illetékes szakemberek rövid szóbeli választ adnak (egyedi kérdésekre írásban, utólag).

**4.4**. A közmeghallgatás az előre bejelentkezéssel nem élő állampolgárok felszólalásaival és esetleges válaszadással zárul.

**5. A közmeghallgatáson elhangzott vélemények, javaslatok feldolgozása, válaszadás**

**5.1.** A közmeghallgatás jegyzőkönyvét a közmeghallgatást követő 10 napon belül elkészíti a Jegyzői Iroda.

**Felelős:** dr. Gotthard Gábor jegyző

**Határidő:** a közmeghallgatást követő 10 nap

**5.2.** Közérdekű ügyekben a közmeghallgatáson elhangzott kérdéseket az illetékes bizottságok megvizsgálják, ehhez megkapják a közmeghallgatás jegyzőkönyvét.

Ha a bizottság szükségesnek ítéli, a kivizsgált javaslatot – véleményével együtt – 15 napon belül a Képviselő-testület elé terjeszti. A javaslatról a Képviselő-testület határoz.

**6. A közmeghallgatáson elhangzott véleményekre, javaslatokra adott válaszok közzététele**

A közérdeklődésre számot tartó kérdéseket és válaszokat az Erzsébetváros című lap következő számaiban folytatólagosan közzé kell tenni.

**Felelős:** dr. Gotthard Gábor jegyző

**Határidő**: folyamatos

Budapest, 2011.